กลุ่มปตท.ราคาเพิ่ม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

‘กิมเอ็ง’ให้เป้าPTT335บาทความเสี่ยงลดกำไรปีหน้าหรู
โพสต์ทูเดย์ — กิมเอ็งเพิ่มเป้าราคาหุ้นกลุ่ม ปตท. ให้ PTT 335 บาท สะท้อนความเสี่ยงลดลง ทั้งเครือกำไรทะยานตั้งแต่ปีหน้า ติดเครื่องควบรวมในเครือ
บริษัทหลักทรัพย์ กิมเอ็ง (ประเทศไทย) หรือ KEST มองความเสี่ยงของกลุ่มบริษัท ปตท. (PTT) ลดลง และแนวโน้มผลการดำเนินงานในปีหน้าจะฟื้นตัวหลังผ่านพ้นช่วงเวลาที่ยากลำบากในช่วง 12 ปีที่ผ่านมา จึงปรับราคาเป้าหมายเพิ่มขึ้น 
หุ้นที่แนะนำสูงสุด หรือ Top Picks คือ บริษัท ปตท. (PTT) และบริษัท ปตท.เคมิคอล (PTTCH) โดยมีราคาเป้าหมายใหม่อยู่ที่ 335 บาท และ 138 บาทตามลำดับ 
“ความเสี่ยงเรื่องมาบตาพุดคลี่คลายลง ส่งผลให้หุ้นกลุ่ม ปตท. มีความน่าสนใจลงทุนเพิ่มขึ้น ซึ่งจะทำให้โรงแยกก๊าซ 6 ของ PTT สามารถกลับมาเดินเครื่องได้ในไตรมาส 4 และส่งผลบวกถึงโครงการ PTTPE (Cracker 1 ล้านตัน ที่ PTTCH ถือหุ้น 100%) ที่จะสามารถรับวัตถุดิบก๊าซอีเทนมาผลิตได้เต็ม 100% ในปีหน้า” บล.กิมเอ็ง เปิดเผย 
แนวโน้มการดำเนินงานในปีหน้า คาดกำไรของ PTTCH จะเติบโตถึง 68% จากปีนี้เป็น 15,931 ล้านบาท หรือ 10.61 บาท/หุ้น ส่วนบริษัท ปตท. เดิมให้ราคาเป้าหมาย 300 บาท ก็เพิ่มขึ้นหลังคาดการณ์กำไร ในปีหน้าจะเติบโต 19% เป็น 88,078 ล้านบาท คิดเป็นกำไรต่อหุ้น 31.02 บาท 
นอกจากบริษัท ปตท. จะได้รับผลดีจากโรงแยกก๊าซ 6 ผลิตเต็มปีแล้ว ยังได้รับประโยชน์โดยตรงจากฟื้นตัวของกำไรธุรกิจในเครือ เช่น การขุดเจาะสำรวจปิโตรเลียม ของบริษัท ปตท.สำรวจและผลิตปิโตรเลียม (PTTEP) และการลดสัดส่วนการถือหุ้นของโรงกลั่นสตาร์ปิโตรเลียม รีไฟน์นิ่ง (SPRC) จาก 36% เหลือ 25% ผ่านการเข้าตลาดหลักทรัพย์แห่งประเทศไทย จะสนับสนุนราคาหุ้นในปีหน้า 
สำหรับประเด็นของการระงับโครงการในมาบตาพุดที่คลี่คลายลง ทำให้เชื่อว่าประเด็นของการควบรวมกิจการระหว่างบริษัท ไออาร์พีซี (IRPC) กับบริษัท ปตท.อะโรเมติกส์และการกลั่น (PTTAR) จะกลับมาเป็นประเด็นที่ทาง PTT ให้ความสำคัญเป็นลำดับถัดไป จึงปรับเพิ่มราคาเป้าหมาย IRPC เพิ่มขึ้นจาก 4 บาท เป็น 4.40 บาท 
ขณะเดียวกัน บล.กิมเอ็ง ได้ปรับราคาเป้าหมายหุ้นโรงกลั่นของบริษัท ไทยออยล์ (TOP) เพิ่มขึ้นจาก 48 บาท เป็น 58 บาท อ้างอิงพีอี 12 เท่าของปีหน้า เนื่องจากมีการกระจายความเสี่ยงของธุรกิจที่ดีกว่า PTTAR ที่ให้พีอี 11 เท่า และราคาที่เหมาะสมใหม่อยู่ที่ 31.50 บาท 
“TOP ผ่านพ้นจุดต่ำสุดไปในไตรมาส 2 ที่มีกำไร 1,074 ล้านบาท หรือ 0.53 บาท/หุ้น และคาดว่าจะฟื้นตัวดีขึ้นในไตรมาส 3 จากการฟื้นตัวของค่าการกลั่น ส่วนต่างราคาของธุรกิจอะโรเมติกส์ การลดลงของผลขาดทุนจากสต๊อกน้ำมันและกำไรจากอัตราแลกเปลี่ยนประมาณ 1,000 ล้านบาท ในไตรมาสนี้”
CLSA ได้จัด Investors Forum 2010 ที่ฮ่องกง ช่วงวันที่ 1317 ก.ย.นี้ โดยนำบริษัท ปตท. บริษัท อินโดรามา เวนเจอร์ส (IVL) บริษัท ไมเนอร์ อินเตอร์เนชั่นแนล (MINT) บริษัท ปูนซิเมนต์ไทย (SCC) และธนาคารไทยพาณิชย์ (SCB) ไปร่วมงาน